Sak 19
Ãnda la “tʋm-tʋmd sẽn tũud sɩd la sẽn tar yamã”?
A Zezi kũumã sẽn wa n kolgdẽ wã, daar a yembre, a sõsa ne a Pɩɛɛr la a Zak ne a Zã la a Ãndere. A sẽn wa n togsd-b bãnd ning sẽn na n wilg a waoongã wakatã, a soka woto: “Ãnda n yaa tʋm-tʋmd sẽn tũud sɩd la sẽn tar yam, t’a Zusoabã kõ-a noor t’a ges a zakã yelle, n moeneg a zakã wa sẽn zemse?” (Matɩe 24:3, 45; Mark 13:3, 4) A Zezi ra pa gomd rɩɩb sɩd-sɩd yell ye. Yaa bãngr ning d sẽn tõe n paam Wẽnnaam zugã la a sẽn mak ne rɩɩbã. A ra ratame t’a karen-biisã bãng tɩ yaoolem wakatã, yẽ sẽn yaa b “Zusoabã” na n yãka neb tɩ b ges sẽn tũud-b yẽ wã yell tũudmã wɛɛngẽ wakat buud fãa. La na n yɩɩ ãnd dãmba?
B yaa kiris-neb sẽn sɩd paam vʋʋsem sõngã zaeebo. “Tʋm-tʋmdã” geta a Zeova nin-buiidã yell tũudmã wɛɛngẽ, wakat sẽn zemse. D sɩd teega tʋm-tʋmdã t’a get d yelle, ‘n moeneg-d wa sẽn zemse.’—Luk 12:42.
B geta Wẽnnaam nin-buiidã yelle. (1 Tɩmote 3:15) A Zezi rɩka a Zeova siglgã babg ning sẽn be tẽngã zugã n gũnug tʋm-tʋmdã, t’a get bũmb nins fãa b sẽn maand siglgã pʋgẽ wã yelle. Wala makre, yẽ n get siglgã rot ne masĩn dãmbã yelle, koɛɛgã mooneg yelle, la a zãmsd tõnd ne tigimsã maasem. Sẽn na yɩl tɩ d paam bãngr Wẽnnaam zug wa d sẽn dat la wakat sẽn zemse, “tʋm-tʋmd sẽn tũud sɩd la sẽn tar yamã” yiisda sɛba, la a sigind tigs la tigs-kãsemse.
Tʋm-tʋmdã tũuda sɩda, bala a tũuda sẽn be Biiblã pʋgẽ wã, la a tũud Biiblã sẽn yeel tɩ koe-noogã segd n mooname wã. A sẽn get Kiristã tẽng zug paoongã yell to-to wã wilgdame me t’a tara yam. (Tʋʋma 10:42) A Zeova ningda tʋm-tʋmdã modgrã barka, bala nebã kaoogd n wata a siglgã pʋgẽ, t’a sẽn maand bũmb nins b tẽebã kengr yĩngã me tar paasgo.—Ezai 60:22; 65:13.
Ãnd la a Zezi yãk t’a na n ges sẽn tũud-b yẽ wã yell tũudmã wɛɛngẽ?
Bõe n wilgd tɩ tʋm-tʋmdã tũuda sɩda, la a tar yam?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn